SL Uradni list Evropske unije L 13/24

UREDBA KOMISIJE (EU) 2018/75

z dne 17. januarja 2018

o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za mikrokristalno celulozo (E460(i))

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 14 Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) V Uredbi Komisije (EU) št. 231/2012 (3) so določene specifikacije za aditive za živila, navedene v prilogah II in III k Uredbi (ES) št. 1333/2008.

(2) Navedene specifikacije se lahko na pobudo Komisije ali na podlagi zahtevka posodobijo v skladu s skupnim postopkom iz člena 3(1) Uredbe (ES) št. 1331/2008.

(3) Dne 8. februarja 2016 je bil vložen zahtevek za spremembo specifikacij za aditiv za živila mikrokristalna celuloza (E 460(i)). Zahtevek je bil dan na voljo državam članicam v skladu s členom 4 Uredbe (ES) št. 1331/2008.

(4) Veljavna specifikacija glede topnosti aditiva za živila mikrokristalna celuloza (E 460(i)) določa „netopen v vodi, etanolu, etru in razredčenih mineralnih kislinah; rahlo topen v raztopini natrijevega luga“.

(5) Predlagatelj zahteva, naj se topnost tega aditiva za živila spremeni v „netopen v vodi, etanolu, etru in razredčenih mineralnih kislinah; praktično netopen ali netopen v raztopini natrijevega hidroksida“.

(6) V svojem mnenju z dne 24. januarja 2017 (4) je Evropska agencija za varnost hrane (v nadaljnjem besedilu: Agencija) ugotovila, da sprememba specifikacij glede topnosti mikrokristalne celuloze (E 460(i)), ki jo je predlagal predlagatelj, ne pomeni tveganja za varnost. Vendar je Agencija priporočila, da se koncentracija raztopine natrijevega hidroksida, ki se uporablja pri preskusu topnosti, navede v specifikacijah EU.

(7) Zato je primerno spremeniti opis topnosti aditiva za živila mikrokristalna celuloza (E 460(i)) v raztopini natrijevega hidroksida (koncentracija: 50 g NaOH/L) v „praktično netopen ali netopen“.

(8) Uredbo (EU) št. 231/2012 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloga k Uredbi (EU) št. 231/2012 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. januarja 2018 Za Komisijo Predsednik Jean-Claude JUNCKER

(1) UL L 354, 31.12.2008, str. 16.

(2) UL L 354, 31.12.2008, str. 1.

(3) Uredba Komisije (EU) št. 231/2012 z dne 9. marca 2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta (UL L 83, 22.3.2012, str. 1).

(4) Svet EFSA za aditive za živila in hranilne vire, dodane živilom, 2017. Varnost predlagane spremembe specifikacij za mikrokristalno celulozo (E 460(i)) kot aditiv za živila (Safety of the proposed amendment of the specifications for microcrystalline cellulose (E 460(i)) as a food additive). EFSA Journal 2017;15(2):4699, 7 str. doi:10.2903/j.efsa.2017.4699.